Х1инццалц имам Шемалан эскарш т1ехь куьйгалла деш Эвтарара шиъ бен наиб ца хилла бохуш 1ийнера вай: Ц1икаройн Т1уьрший, Гунойн Ахьмаддий бен, шех Исмайлин Дудас Эвтархойн Ахьмад аьлла волу. Дукха хан йоццуш Махачкалара архивехь кехаташ кегош воллуш волу со, «имам Шемалан 1аьрбийн маттахь долу кехаташ» аьллачу таьптар т1енисвелира. Суна моьттура уьш нохчийн историкаша дукха кегийна, теллина, дерриг мутта схьадаьккхина лаьтташ хир ду аьлла. Царех цхьана а нохчочо куьг ца 1оьттинера, суьйлех а цхьа историк бен ца хьаьжнера. Амма таьптарш селхана яздина долуш санна, вуно ц1ена, атта дешалуш дара. Церан мехала хилар гуттар а совдоккхура уьш 1966-чу шарахь вевзаш волчу Малхбале езархочо Ю. Крачковскийс оьрсийн матте гочдина хиларо.